Source: https://www.advokatnawebe.sk/riesene-otazky/202-povinnosti-prevadzkovatela-ubytovacich-sluzieb
Timestamp: 2019-05-21 09:22:20+00:00
Document Index: 7917297

Matched Legal Cases: ['§ 4', '§ 7', '§ 9', '§ 15', '§ 41', '§ 3']

ADVOKATnaWEBE.sk - právne poradenstvo online - Povinnosti prevádzkovateľa ubytovacích služieb
Povinnosti prevádzkovateľa ubytovacích služieb
som SZČO,predmet podnikania:ubytovacie služby bez poskytovania pohostinských činností.Chcem poskytovať ubytovanie v súkromí-izba***,aké zákony a predpisy upravujú zriadenie a prevádzkovanie takejto služby?Poradíte mi,ako mám postupovať?Srdečná vďaka.
na základe Vašej otázky Vám zasielame nasledovné stanovisko:
Základným predpisom upravujúcim prevádzkovanie akýchkoľvek živností je zákon č. 455/1991 Zb. o živnostenskom podnikaní v platnom znení. V tomto právnom predpisesa nachádzajú všetky povinnosti osoby, ktorá zamýšľa prevádzkovať živnosť, rozsah pôsobnosti živnostenských úradov a postup pri vybavovaní všetkých náležitostí potrebných k získaniu živnostenského oprávnenia.
V prípade ubytovacích služieb bez poskytovania pohostinských činností, kam patrí aj poskytovanie ubytovania v súkromí ide o tzv. voľnú živnosť, na ktorú, ako píšete, ste už získali živnostenské oprávnenie, preto sa týmto bodom ďalej zaoberať nebudeme.
V zmysle § 4 ods. 18 prvá veta vyhlášky č. 277/2008 Z. z. Ministerstva hospodárstva Slovenskej republiky, ktorou sa ustanovujú klasifikačné znaky na ubytovacie zariadenia pri ich zaraďovaní do kategórií a tried (ďalej len „vyhláška“) „Ubytovanie v súkromí predstavuje ubytovanie hostí v izbách rodinných domov alebo je na tento účel poskytovaný celý objekt, najmä rodinný dom, prázdninový dom, rodinná chalupa alebo rodinná chata.“ Ubytovanie v súkromí sa rozdeľuje na jednu až tri hviezdičky podľa toho, do akej miery spĺňa požiadavky na danú triedu ubytovacieho zariadenia stanovené vo vyhláške. Pokiaľ máte záujem o prevádzkovanie ubytovacích služieb v izbe s tromi hviezdičkami, je potrebné, aby zariadenie a vybavenie izby zodpovedalo požiadavkám tam určeným. V súvislosti s prevádzkovaním týchto služieb máte mnohé povinnosti, predovšetkým:
Označiť ubytovacie zariadenie, teda vo Vašom prípade izbu, ktorá sa v zmysle živnostenského zákona považuje za prevádzkareň, a to na vhodnom a viditeľnom mieste, a to okrem Vašich údajov – miesta podnikania, zodpovednej osoby, aj uvedením kategórie (ubytovanie v izbe v súkromí) a triedy (tri hviezdičky) ubytovacieho zariadenia.
Izba musí byť prístupná hosťom 24 hodín denne
Výmena bielizne sa musí dodržiavať v intervaloch stanovených v prílohe vo vyhláške pre danú triedu ubytovacieho zariadenia.
Ďalšie Vaše povinnosti ako prevádzkovateľa takéhoto ubytovacieho zariadenia sa týkajú napríklad aj rozmerov príležitostných lôžok, okien, vnútornej vybavenosti izieb a ďalších veľmi detailných podmienok, preto Vám odporúčame preštudovať si podrobnejšie vyhlášku č. 227/2008 Z. z. (prístupná napr. cez vyhľadávač právnych predpisov na tejto stránke http://jaspi.justice.gov.sk/jaspiw1/htm_zak/jaspiw_mini_zak_vyber_hl1.asp?clear=N). Tu sa dozviete všetky podmienky prevádzkovania ubytovania. Vy ako podnikateľ ste zodpovedná za zaradenie ubytovacieho zariadenia do správnej kategórie a triedy (§ 7 ods. 3 vyhlášky), preto je potrebné, aby ste si boli ešte pred začatím prevádzkovania ubytovania istá splnením všetkých podmienok, prípadne vedeli vykonať potrebné úpravy alebo zmeny.
Ďalej v zmysle zákona č. 355/2007 Z. z. o ochrane, podpore a rozvoji verejného zdravia v platnom znení (ďalej len „zákon o verejnom zdraví“) ste ako prevádzkovateľ ubytovacieho zariadenia povinná zabezpečiť, aby Vaše ubytovacie zariadenie spĺňalo požiadavky na vnútorné prostredie, priestorové usporiadanie, funkčné členenie, vybavenie a na prevádzku ubytovacích zariadení ustanovené vykonávacím predpisom, ktorým je vyhláška Ministerstva zdravotníctva SR č. 259/2008 Z. z. o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia, kde v § 9 a nasl. nájdete požiadavky na vybavenie, vetranie, upratovanie ubytovacích zariadení a ďalšie náležitosti, ktoré ako prevádzkovateľ musíte vo svojom ubytovacom zariadení spĺňať. Okrem toho ste v zmysle zákona o verejnom zdraví povinná vypracovať prevádzkový poriadok a predložiť ho príslušnému regionálnemu úradu verejného zdravotníctva na schválenie. Schváleniu potom podlieha aj každá prípadná zmena tohto prevádzkového poriadku. V zmysle § 15 vyhlášky č. 259/2008 Z. z. prevádzkový poriadok ubytovacieho zariadenia musí obsahovať
a. identifikačné údaje prevádzkovateľa ubytovacieho zariadenia,
b. druh a spôsob poskytovania ubytovacích služieb,
c. podmienky prevádzky, zásady bezpečnosti a ochrany zdravia ubytovaných a zamestnancov ubytovacieho zariadenia,
d. spôsob skladovania a manipulácie s posteľnou bielizňou a frekvenciu jej výmeny,
e. spôsob a frekvenciu bežného upratovania a celkového upratovania ubytovacieho zariadenia,
f. postup pri dezinfekcii a jej frekvenciu v zariadeniach na osobnú hygienu,
g. postup pri zabezpečení ničenia živočíšnych škodcov,
h. spôsob odstraňovania tuhého odpadu, frekvenciu vyprázdňovania odpadových nádob, ich čistenia a dezinfekcie.
Pre podrobnejšie informácie o postupe schvaľovania prevádzkového poriadku, prípadne návšteve hygienika úradu Vám odporúčame navštíviť Vám príslušný regionálny úrad verejného zdravotníctva.
Ďalej sa na Vás vzťahuje zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady (ďalej len „zákon o miestnych daniach“). V zmysle § 41 zákona o miestnych daniach vy ako prevádzkovateľ ubytovania budete platiteľom dane a budete zodpovedná za vyberanie dane od daňovníka, teda ubytovanej osoby. Základom dane je počet prenocovaní a štandardne sa daň prirátava k cene za ubytovanie. Pokiaľ ide o sadzbu dane, túto určuje príslušná obec, na území ktorej sa ubytovacie zariadenie nachádza. Ďalej budete mať povinnosť plniť si v súvislosti s ubytovaním voči obci oznamovacie povinnosti, povinnosť viesť evidenciu na účely dane, stanoveným spôsobom vybratú daň odvádzať a podobne. Všetky tieto otázky však niesú upravené zákonom o miestnych daniach, ale všeobecne záväzným nariadeniami jednotlivých obcí. Preto Vám odporúčame pred začatím prevádzkovanie tejto činnosti obrátiť sa aj na Vašu príslušnú obec – podľa toho,kde sa ubytovacie zariadenie nachádza, kde Vám podajú všetky informácie ohľadne Vašich povinností na úseku dane z ubytovania.
Ako SZČO Vás tiež upozorňujeme na ďalšie povinnosti, týkajúce sa prevádzkovania akejkoľvek, nie len Vami vybranej živnosti, a to najmä povinnosť platiť odvody na sociálne a zdravotné poistenie v zmysle zákona č. 461/2003 Z. z. o sociálnom poistení v platnom znení a zákona č. 580/2004 Z. z. o zdravotnom poistení. Pokiaľ ide o výšku odvodov, povinnosť platiť preddavky a ďalšie povinnosti, konkrétne informácie a potrebné tlačivá na vyplnenie získate na príslušnej pobočke sociálnej poisťovne podľa Vášho miesta podnikania a rovnako na príslušnej pobočke zdravotnej poisťovne.
Samozrejme, príjem plynúci z prevádzkovania tejto činnosti bude aj predmetom dane z príjmu v zmysle § 3 ods. 1 písm. b) zákona č. 595/2003 Z. z. o dani z príjmu v platnom znení (ďalej len „zákon o dani z príjmu“). S tým súvisí aj Vaša povinnosť podávať daňové priznanie a platiť daň v prípade, že dosiahnete zákonom stanovené limity zdaniteľných príjmov. Tu však už nejde o otázku právnu, ale skôr daňovú a účtovnú, kde Vám v prípade nejasností poradí účtovník alebo daňový poradca.
S tým súvisí aj ďalšia Vaša povinnosť ako SZČO a teda účtovnej jednotky, a to viesť účtovníctvo v zmysle zákona č. 431/2001 Z. z. o účtovníctve v platnom znení. Účtovníctvo môžete viesť sama alebo tým poveriť inú právnickú alebo fyzickú osobu.
Splnenie všetkých zákonných povinností na všetkých úsekoch Vám odporúčame zabezpečiť pred samotným spustením prevádzkovania živnosti.
Orgány spoločenstva vlastníkov ...